Echelon Conspiracy

Echelon Conspiracy er en amerikansk science fiction-actionfilm fra 2009, regissert av Greg Marcks.

Sammendrag 
En dataingeniør, Max, får en mobiltelefon som en anonym gave, og han mottar merkelige tekstmeldinger. Den første meldingen oppfordrer ham til overnatte på hotell en natt til, i stedet for å fly hjem slik han først planla. Senere ser han på TV at flyet han egentlig skulle tatt krasjet og alle ombord døde. Den neste meldingen ber ham kjøpe aksjer, som øker med 313 %. Deretter dirigerer meldingene ham til et kasino i Praha for å gamble. Først vinner han 100 000 euro på en spilleautomat, og han satser alt i blackjack, som han vinner. Max havner deretter i en krangel med en vakker kvinne og hennes sjalu kjæreste, hvor han blir slått ned. Max våkner senere opp ved siden av den vakre kvinnen, Kamila, og han ber henne ut på en drink. For å fortsette sin nye karriere innenfor gambling, får Max hjelp av en russisk drosje-sjåfør og IT-tekniker, Yuri, som utstyrer ham med en øreplugg. Dette gjør at han kan fortsette å motta de anonyme og innbringende tekstmeldingene, fordi mobiltelefoner er ulovlig inne på kasinoet.

Han vinner deretter jackpot på 3 millioner euro ved en spilleautomat, og han prøver å stikke av når kasinoets sikkerhetssjef, John Reed (Edward Burns) forsøker å anholde ham. FBI-agent Dave Grant (Ving Rhames) avbryter jakten og avhører Max om de anonyme tekstmeldingene. Max vet fremdeles ikke hvem som sendte ham telefonen eller meldingene. Grant er i kontakt med Raymond Burke (Martin Sheen) ved NSA som overvåker Max og tekstmeldingene han har fått, med ett gigantisk overvåkingssystem kalt Echelon. De anonyme meldingene skal ha vært ansvarlig for drapene på flere mennesker, deriblant en IT-spesialist ved Pentagon. Burke tapte nylig en kamp for å innføre et nytt lovforslag i Kongressen for å tillate en oppgradering slik at Echelon blir lastet opp på hver eneste datamaskin i hele verden.

Burke bestemmer at Max vet for mye, og må elimineres. Men Reed og den vakre kvinnen fra hotellet - nå avslørt som ansatt hos Reed  - hjelper ham. De reiser til Moskva, og Max får hjelp fra teknikeren Yuri til å finne ut hvem som sender meldingene. Yuri sier at de kommer direkte fra selve Echelon, og at systemet har blitt selvstendig og gjør ting uten at noen sier at den skal gjøre det. Max og Reed tror ikke på dette, og de må flykte når flere væpnede menn stormer Yuris leilighet. En biljakt gjennom Moskva følger. Biljakten ender med at Reed utmanøvrer og ødelegger flere av bilene som følger etter dem. Grant som hadde konfiskert telefonen til Max, har mottatt truende tekstmeldinger som krevde at han drepte Max ellers ville han bli drept selv. Når Max tar tilbake telefonen får han en melding som instruerer ham å reise til Nebraska, hvor han tidligere jobbet som ingeniør. Max, Grant og Reed reiser dit, og finner en bygning med et datasystem som Max installerte flere år tidligere. Dette hadde tilhørt et annet offer for Echelon - samme mann hvis kredittkort ble brukt til å sende Max den anonyme telefonen.

Max starter maskinen - og teksten på skjermen ber ham skru på servere og koble til internett. Dermed kan Echelon laste seg ned på dette data-systemet og oppdatere seg selv. Da starter en nedtelling som teller ned til systemet er ferdig, og skal laste seg opp på alle datamaskiner i hele verden. Grant kontaker Burke ved NSA. Men Burke nekter å skru av Echelon fordi han ønsker at systemet skal oppgraderes, slik at han kan overvåke alt som skjer i samtlige datamaskiner på kloden. Max klarer ikke å stoppe nedtellingen, men så spør han maskinen hva Echelon sitt formål er. Den svarer at systemet ble startet for å beskytte USA og dens innbyggere. Max ber maskinen se etter trusler mot USA. Flere nyhetsartikler tar opp bekymringen rundt denne oppdateringen, og den kalt en alvorlig trussel mot folks frihet. Like før nedlastingen er ferdig, slår Echelon seg av når den innser at oppgraderingen i seg selv truer demokrati og ytringsfriheten. Etterpå reiser Max og Kamila til Paris, og Burke blir innkalt som vitne ved Senatets etterretningskomité. I den siste scenen, tilbake i Moskva, blir det avslørt at datateknikeren Yuri egentlig er kaptein i FSB. Han får ros av sin overordnede for sine handlinger. Men at USA kommer til å starte ett lignende system for å samle alt som blir sendt over internett igjen ganske snart.

Medvirkende 
 Shane West som Max Peterson
 Edward Burns som John Reed
 Ving Rhames som Dave Grant
 Martin Sheen som Raymond Burke
 Jonathan Pryce som Mueller
 Tamara Feldman som Kamila

Eksterne lenker 
 
 

Filmer fra 2009
Actionthrillere fra USA
Engelskspråklige filmer